
ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο απόφασης του Συμβουλίου που αφορά τη σύναψη, εξ ονόματος της Ευρωπαϊκής Ένωσης, του πρωτοκόλλου (2024-2029) για την εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου
(11267/2024 – C10‑0087/2024 – 2024/0133(NLE))
(Έγκριση)
Το Ευρωπαϊκό Κοινοβούλιο,
–	έχοντας υπόψη το σχέδιο απόφασης του Συμβουλίου (11267/2024),
–	έχοντας υπόψη το σχέδιο συμφωνίας (11026/2024),
–	έχοντας υπόψη την αίτηση έγκρισης που υπέβαλε το Συμβούλιο σύμφωνα με το άρθρο 43 παράγραφος 2 και το άρθρο 218 παράγραφος 6, δεύτερο εδάφιο, στοιχείο α) σημείο v), και το άρθρο 218 παράγραφος 7 της Συνθήκης για τη λειτουργία της Ευρωπαϊκής Ένωσης (C10‑0087/2024),
–	έχοντας υπόψη τη δημοσιονομική αξιολόγηση που εξέδωσε η Επιτροπή Προϋπολογισμών,
–	έχοντας υπόψη το άρθρο 107 παράγραφοι 1 και 4, καθώς και το άρθρο 117 παράγραφος 7 του Κανονισμού του,
–	έχοντας υπόψη τη γνωμοδότηση της Επιτροπής Ανάπτυξης,
–	έχοντας υπόψη τη σύσταση της Επιτροπής Αλιείας (A10‑0000/2024),
1.	εγκρίνει τη σύναψη της συμφωνίας·
2.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο, στην Επιτροπή, καθώς και στις κυβερνήσεις και στα κοινοβούλια των κρατών μελών και της Δημοκρατίας του Πράσινου Ακρωτηρίου.

Η συμφωνία αλιευτικής σύμπραξης (ΣΑΣ) μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου προσφέρει αλιευτικές δυνατότητες σε 56 ενωσιακά σκάφη για τόνο και συναφή είδη στα ύδατα του Πράσινου Ακρωτηρίου.
Η νέα συμφωνία καλύπτει περίοδο πέντε ετών και θα προσφέρει στα ενωσιακά σκάφη τη δυνατότητα να αλιεύουν ποσότητα 7 000 τόνων σε τόνο και τονοειδή στα ύδατα του Πράσινου Ακρωτηρίου. Σε αντάλλαγμα, η ΕΕ θα καταβάλλει στο Πράσινο Ακρωτήριο χρηματική αντιπαροχή ύψους 780 000 ευρώ ετησίως (3 900 000 ευρώ για ολόκληρη τη διάρκεια του πρωτοκόλλου), από την οποία 350 000 ευρώ σχετίζονται με βάρος αναφοράς 7 000 τόνων, και 430 000 ευρώ προορίζονται για τη στήριξη της ανάπτυξης της τομεακής αλιευτικής πολιτικής του Πράσινου Ακρωτηρίου.
Ο εισηγητής τονίζει τη στρατηγική σημασία του Πράσινου Ακρωτηρίου, ως σημαντικού παράγοντα στον Ατλαντικό Ωκεανό, υπενθυμίζοντας ότι η ΕΕ και το Πράσινο Ακρωτήριο έχουν αναπτύξει μια σχέση συνεργασίας για περισσότερες από τέσσερις δεκαετίες, με σεβασμό και πολιτικό διάλογο. Επί του παρόντος, το Πράσινο Ακρωτήριο και η ΕΕ έχουν κοινές αξίες, όπως η δημοκρατία, ο σεβασμός των ανθρωπίνων δικαιωμάτων και του κράτους δικαίου, η προώθηση της πολυμερούς προσέγγισης, και το Πράσινο Ακρωτήριο αποτελεί μέρος περιφερειακής ομάδας, η οποία ονομάζεται Μακαρονησία και περιλαμβάνει τις Αζόρες, τη Μαδέρα, τις Καναρίους Νήσους και το Πράσινο Ακρωτήριο. Η εξέλιξη των σχέσεων στους τομείς αυτούς οδήγησε στη δημιουργία της ειδικής εταιρικής σχέσης ΕΕ-Πράσινου Ακρωτηρίου το 2007, η οποία εξακολουθεί να εξελίσσεται.
Ο εισηγητής τονίζει τη σημασία της ΣΣΒΑ ΕΕ-Πράσινου Ακρωτηρίου για τον ενωσιακό στόλο που αλιεύει τόνο και συναφή είδη στον Ατλαντικό Ωκεανό, η οποία ακολουθεί τα αυστηρά κριτήρια της ΕΕ όσον αφορά τη διαχείριση της αλιείας, τη διατήρηση των πόρων και την περιβαλλοντική βιωσιμότητα, ενώ ταυτόχρονα σέβεται αυστηρά τα ανθρώπινα δικαιώματα και συμβάλλει στην τοπική κοινωνικοοικονομική ανάπτυξη.
Ο εισηγητής θεωρεί ότι πρόκειται για μια ισορροπημένη συμφωνία, στην οποία η αμοιβή για τις αλιευτικές δυνατότητες είναι χαμηλότερη από τη συνεισφορά της ΕΕ για τη στήριξη της ανάπτυξης του αλιευτικού τομέα του Πράσινου Ακρωτηρίου. Το παρόν πρωτόκολλο δίνει ιδιαίτερη έμφαση στην προώθηση αξιοπρεπών συνθηκών εργασίας για τις αλιευτικές δραστηριότητες, την ανάπτυξη επιστημονικών ικανοτήτων, την παρατήρηση και τη διαχείριση του θαλάσσιου περιβάλλοντος και των προστατευόμενων θαλάσσιων περιοχών. Προωθεί τη βιώσιμη διαχείριση της αλιείας, τον έλεγχο της αλιείας και την καταπολέμηση της παράνομης, αδήλωτης και ανεξέλεγκτης αλιείας (ΠΑΑ). Περιλαμβάνει επίσης νέες διατάξεις για τη βελτίωση της παρακολούθησης των σκαφών, τη διαχείριση των αδειών αλιείας και ενισχυμένα μέτρα διαχείρισης για τα αποθέματα καρχαριοειδών. Το πρωτόκολλο ανταποκρίνεται στη βούληση του Πράσινου Ακρωτηρίου να ενισχύσει την εκβιομηχάνιση και την ανταγωνιστικότητα του αλιευτικού τομέα του. 
Σύμφωνα με το άρθρο 218 παράγραφος 6 ΣΛΕΕ, απαιτείται η έγκριση του Ευρωπαϊκού Κοινοβουλίου προκειμένου το Συμβούλιο να εκδώσει απόφαση για τη σύναψη της συμφωνίας.
Με βάση τα ανωτέρω, o εισηγητής συνιστά στο Κοινοβούλιο να εγκρίνει τη σύναψη της συμφωνίας.

